b"\n_START_ARTICLE_\nElisenberg Station\n_START_SECTION_\nHistorie\n_START_PARAGRAPH_\nVed planl\xc3\xa6gningen af Oslotunnelen, der havde til form\xc3\xa5l at forbinde det vestlige og det \xc3\xb8stlige jernbanenet sammen i Oslo, indgik der oprindeligt to underjordiske stationer, Elisenberg og Nationaltheatret. Nationaltheatret \xc3\xa5bnede sammen med tunnelen 1. juni 1980, men Elisenberg blev aldrig gjort f\xc3\xa6rdig. Byggeriet blev ellers sat i gang, og der blev spr\xc3\xa6ngt ud til den. En \xc3\xb8perron er gjort klar, og broen over det sydlige spor til bunden af elevatorskakten skal v\xc3\xa6re f\xc3\xa6rdiggjort. Der er modstridende oplysninger om, hvor vidt elevatorskaktene er spr\xc3\xa6ngt f\xc3\xa6rdige. Anl\xc3\xa6ggene p\xc3\xa5 overfladen er gjort klar og integreret i den eksisterende bygningsmasse._NEWLINE_Til trods for politisk pres for at f\xc3\xa5 gjort stationen f\xc3\xa6rdig i l\xc3\xb8bet af 1980'erne skete det ikke. En af \xc3\xa5rsagerne var, at det omr\xc3\xa5de stationen skulle d\xc3\xa6kke, udviklede sig til at blive et boligomr\xc3\xa5de i steder for kontorarbejdspladser. Efter at Nationaltheatret blev udvidet med to nye spor og en nordlig indgang i 1999, blev en \xc3\xa5bning af Elisenberg mere problematisk. En \xc3\xa5bning af Elisenberg i dag, uden udvidelse til fire spor, vil f\xc3\xb8re til begr\xc3\xa6nset kapacitet i Oslotunnelen._NEWLINE_En alternativ mulighed er benytte stationen som n\xc3\xb8dudgang fra Oslotunnelen, hvilket er blevet foresl\xc3\xa5et flere gange. Det var is\xc3\xa6r et tema, efter at et tilsyn fra Oslo brann- og redningsetat i 2011 kr\xc3\xa6vede en ny flugtvej._NEWLINE_I KVU Oslonavet, der blev udgivet af Jernbaneverket, Statens vegvesen og Ruter i november 2015, anbefaledes det at anl\xc3\xa6gge et nyt dobbeltspor mellem Oslo S og Lysaker, hvor lokaltog skulle benytte det ene dobbeltspor og regionaltog det andet. I dette scenarie anbefalede man at tage Elisenberg Station i brug for lokaltog."